<classify> BALOZI wa Sweden nchini, Anders Sjoberg amesema wataendelea kushirikiana na serikali ya Tanzania katika nyanja tatu ikiwemo haki sawa, haki ya kupata rasilimali na uwakilishi sawa katika nyanja zote.Amesema hayo Dar es Salaam juzi katika Kongamano la Sauti za Wasichana lililoandaliwa na Jukwaa la Utu wa Mtoto CDF ikishirikiana na Chuo Kikuu Kishiriki cha Elimu Dar es Salaam DUCE chini ya ufadhili wa Shirika la Forward UK na ubalozi huo.Amesema katika haki sawa, watahakikisha mtoto wa kike na wa kiume wana usawa kuanzia ngazi ya elimu, na kwa uwakilishi wanazingatia usawa kati ya mwanamume na mwanamke katika uchumi na siasa.Amesema wanawake na wasichana duniani wana hali ngumu na duni zaidi na wengine hawapati nafasi hata ya kumiliki mali ikiwemo ardhi, hivyo kupitia kongamano hilo, watajitambua na kuwa tegemeo baadaye.Kupitia kongamano hilo, naamini wasichana wengi wataweza kujiamini zaidi kuliko ilivyokuwa hapo awali... bado kuna wanawake wamekuwa wakipigwa na wanaume katika jamii na wanakosa nguvu ya kuripoti ukatili wanaofanyiwa kwa kuhofia kutengwa na jamii kutokana na uhaba wa elimu, amesema.Mwakilishi wa Shirika la Maendeleo la Uingereza DFID, Jane Miller amesema watahakikisha wasichana wanapata elimu ya uzazi na kupiga vita ukatili wa kijinsia, kwani msichana akipatiwa elimu na kujitambua atafanya kazi kwa bidii bila kumtegemea mtu au misaada na kumwongeza nafasi ya kujiamini.Mkurugenzi wa CDF, Koshuma Mtengeti alisema kukabiliana na ukatili wa kijinsia, serikali na wadau wa maendeleo na mashirika yasiyo ya kiserikali, walishirikiana kutengeneza Mpango wa Kutokomeza Vitendo vya Ukatili dhidi ya Wanawake na Watoto wa mwaka 20162017 hadi 20212022.Mpango huu unatekelezwa kwa pamoja na tunatarajia hadi kufikia 2020 matukio haya yawe yamepungua sana, lakini kunatakiwa kuwe na uwekezaji mkubwa katika maeneo mbalimbali hasa kubadilisha sheria ambazo zinakinzana na haki za watoto kwa mfano sheria ya ndoa, alisema Mtengeti.Amesema kunatakiwa kuwe na uwekezaji mkubwa katika vyombo vya dola ili penye watu wanaovunja sheria wakamatwe na kufikishwa mahakamani na hatua stahiki kuchukuliwa dhidi yao kwa wakati.Alisema kongamano hilo la siku mbili lililowashirikisha wasichana 141 kutoka mikoa ya Mara, Dodoma na Dar es Salaam, lilikuwa sehemu ya maadhimisho ya Siku ya Mtoto wa Kike Duniani mwaka 2018, yenye kaulimbiu Imarisha uwezo wa mtoto wa kike: Tokomeza Ukeketaji, Mimba na Ndoa za Utotoni.  <topic>: kitaifa 